Pasiūlymas Tarybos sprendimas dėl pozicijos, kurią Bendrija turi priimti AKR–EB Ministrų Taryboje, svarstant sprendimą dėl devintojo Europos plėtros fondo (EPF) ilgalaikės plėtros paketo rezervo tam tikros dalies panaudojimo /* KOM/2006/0185 galutinis */





[pic] | EUROPOS BENDRIJŲ KOMISIJA | Briuselis, 28.4.2006 KOM(2006)185 galutinis Pasiūlymas TARYBOS SPRENDIMAS dėl pozicijos, kurią Bendrija turi priimti AKR–EB Ministrų Taryboje, svarstant sprendimą dėl devintojo Europos plėtros fondo (EPF) ilgalaikės plėtros paketo rezervo tam tikros dalies panaudojimo (pateikta Komisijos) AIŠKINAMASIS MEMORANDUMAS Europos bendrija aktyviai dalyvauja rengiant ir įgyvendinant naujas iniciatyvas, skirtas paremti besivystančias šalis. Tokios iniciatyvos labai prisideda prie 2000 m. birželio 23 d. Kotonu pasirašyto AKR–EB partnerystės susitarimo ir Bendrijos vykdomos plėtros politikos pagrindinio tikslo – skurdo mažinimo AKR valstybėse. Parengus 9-ojo EPF regioninio paketo pradines programas, buvo imtasi naujų iniciatyvų, kuriomis siekiama patenkinti konkrečius poreikius, atsirandančius dėl AKR valstybių ir ES nustatytų prioritetų plėtros politikos, o ypač bendradarbiavimo tarp AKR valstybių srityje, kuris teikia naudos daugeliui ar visoms AKR valstybėms. AKR šalių bendradarbiavimui skirta pradinė 9-ojo EPF lėšų suma (300 mln. EUR) pasirodė esanti nepakankama visoms naujoms iniciatyvoms finansuoti. Išnaudojus lėšas iš regioninio bendradarbiavimo rezervo, be iš ankstesnių EPF (6-ojo, 7-ojo ir 8-ojo EPF) reguliariai perkeliamų likučių, siekiant padidinti AKR vidaus išmokas (įskaitant sąlyginę 1 mlrd. EUR sumą, iš pradžių sudariusią visą 9-ojo EPF rezervą), kurios šiuo metu siekia 2,573 mln. EUR, keletą kartų teko mobilizuoti 9-ojo EPF ilgalaikės plėtros paketo rezervą. Ši suma yra visiškai paskirstyta ir kol kas nėra jokio regionų ar AKR valstybių rezervo, kurio lėšomis būtų galima finansuoti naujas iniciatyvas. Todėl, vadovaujantis AKR–EB partnerystės susitarimo finansinio protokolo I priedo 8 dalimi, AKR–EB Ministrų Taryba gali imtis atitinkamų priemonių, jeigu kurioms nors susitarimo priemonėms numatytos lėšos visiškai išnaudotos. Komisija siūlo, kad AKR–EB Ministrų Taryba, Tarybai sutikus, priimtų pridedamą sprendimą, numatantį 110 mln. EUR dotaciją iš 9-ojo EPF ilgalaikės plėtros paketo rezervo, skirtą AKR valstybių bendradarbiavimui pagal regioninio bendradarbiavimo paketą. Visa suma bus paskirstyta taip: - 70 mln. EUR – „ES ir Afrikos partnerystei infrastruktūrų srityje“, iš kurių 60 mln. EUR – Europos investicijų banko (EIB) valdomam patikos fondui ir 10 mln. EUR – projekto dėl Afrikos infrastruktūrų parengiamųjų veiksmų ir tyrimų finansavimui; - apie 20 mln. EUR – AKR valstybių integracijai į tarptautinę prekybą palengvinti, iš kurių apie 10 mln. EUR – Bendrijos paramos daugiašalei iniciatyvai „integruota sistema“ stiprinti ir apie 10 mln. EUR – Bendrijos projekto dėl AKR valstybių aktyvesnio dalyvavimo Pasaulio prekybos organizacijoje (PPO) tolimesniam vykdymui; - apie 20 mln. EUR – įvairiems veiksmams, pvz., tyrimui cukraus sektoriuje, rengiamam šalia kitų reformas remiančių veiksmų, vykdomų cukraus protokolą pasirašiusiose šalyse, finansuoti (apie 9 mln. EUR), ERASMUS MUNDUS „langui“ AKR valstybėms sukurti (apie 5 mln. EUR), paramai Afrikos Sąjungos APRM ( African Peer Review Mechanism – Afrikos tarpusavio vertinimo mechanizmas) patikos fondui (apie 2 mln. EUR) ir paramai JTO-HABITAT dalyvavimo programai, skirtai sąlygų lūšnynuose gerinimui AKR valstybėse (apie 4 mln. EUR); Todėl Komisija siūlo Tarybai priimti pridedamą sprendimą dėl 9-ojo EPF ilgalaikės plėtros paketo rezervo panaudojimo. Pasiūlymas TARYBOS SPRENDIMAS dėl pozicijos, kurią Bendrija turi priimti AKR–EB Ministrų Taryboje, svarstant sprendimą dėl devintojo Europos plėtros fondo (EPF) ilgalaikės plėtros paketo rezervo tam tikros dalies panaudojimo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies antrąja pastraipa, atsižvelgdama į Komisijos pasiūlymą, kadangi: (1) 2000 m. birželio 23 d. Kotonu pasirašyto ir 2005 m. birželio 25 d. Liuksemburge pataisyto AKR–EB partnerystės susitarimo 15 straipsniu įkuriama AKR–EB Ministrų Taryba, įgaliota pagal tą Susitarimą priimti sprendimus, o to Susitarimo I priedo 8 dalyje AKR–EB Ministrų Tarybai leidžiama imtis atitinkamų priemonių, jeigu kurioms nors Susitarimo priemonėms numatytos lėšos visiškai išnaudotos. (2) 9-ojo EPF regioninio bendradarbiavimo ir integravimo paketo lėšos visiškai paskirstytos. Todėl turėtų būti nustatyta Bendrijos pozicija AKR–EB Ministrų Taryboje, siekiant, kad pastaroji priimtų sprendimą panaudoti tam tikrą 9-ojo EPF ilgalaikės plėtros paketo rezervo dalį išmokai, skirtai AKR valstybių tarpusavio bendradarbiavimui pagal regioninio bendradarbiavimo paketą. NUSPRENDĖ: 1 straipsnis AKR–EB Ministrų Taryboje Bendrija laikosi nurodytos pozicijos dėl 9-ojo EPF ilgalaikės plėtros paketo rezervo panaudojimo, paremtos pridedamu AKR–EB Ministrų Tarybos sprendimo projektu. Neesminiai šio sprendimo projekto pakeitimai gali būti daromi Tarybai nepriimant naujo sprendimo. Priimta Briuselyje, Tarybos vardu Pirmininkas PRIEDAS Projektas AKR–EB MINISTRŲ TARYBOS SPRENDIMAS dėl devintojo Europos plėtros fondo (EPF) ilgalaikės plėtros paketo rezervo tam tikros dalies panaudojimo AKR–EB MINISTRŲ TARYBA, atsižvelgdama į 2000 m. birželio 23 d. Kotonu pasirašytą Afrikos, Karibų ir Ramiojo vandenyno grupės valstybių (toliau – AKR) ir Europos bendrijos bei jos valstybių narių partnerystės susitarimą[1], pataisytą 2005 m. birželio 25 d. Liuksemburge[2] (toliau – AKR–EB partnerystės susitarimas), ypač į jo I priedo 8 dalį, kadangi: (1) Lėšos, numatytos regioniniam bendradarbiavimui ir integracijai, yra paskirstytos. (2) Siekiant plėtoti ES ir Afrikos partnerystę infrastruktūrų srityje, kuri palengvintų tarpusavio ryšius žemyne ir skatintų regioninę integraciją, tikslinga skirti papildomų išteklių. (3) Siekiant užtikrinti AKR valstybių geresnę integraciją tarptautinės prekybos srityje, be Europos bendrijos jau pradėtų vykdyti veiksmų, tikslinga skirti papildomų išteklių. (4) Siekiant paremti tyrimus cukraus sektoriuje, be kitų reformas remiančių veiksmų, vykdomų cukraus protokolą pasirašiusiose šalyse, tikslinga skirti papildomų išteklių. (5) Siekiant, kad AKR valstybės galėtų naudotis ERASMUS MUNDUS programa, tikslinga skirti papildomų išteklių. (6) Siekiant užtikrinti paramą Afrikos Sąjungos APRM ( African Peer Review Mechanism – Afrikos tarpusavio vertinimo mechanizmas), skirtam politiniam stabilumui, ekonominiam augimui ir tvariam vystymuisi skatinti, tikslinga skirti papildomų išteklių. (7) Siekiant užtikrinti sąlygų lūšnynuose gerinimo veiksmų plano įgyvendinimą tam tikrose AKR valstybių vietovėse, tikslinga skirti papildomų išteklių. NUSPRENDĖ: 1 straipsnis – AKR valstybių bendradarbiavimas pagal regioninio bendradarbiavimo ir regioninės integracijos paketą Vadovaujantis AKR–EB partnerystės susitarimo 28, 29 ir 30 straipsniuose nurodytais tikslais, iš 9-ojo EPF ilgalaikės plėtros paketo rezervo skiriama 110 mln. EUR dotacija AKR valstybių bendradarbiavimui pagal regioninio bendradarbiavimo ir integracijos paketą. Ši suma gali būti naudojama šiems tikslams: 1.1 Plėtoti „ES ir Afrikos partnerystę infrastruktūrų srityje“ (70 mln. EUR): užtikrinti 60 mln. EUR indėlį į Europos investicijų banko (EIB) valdomą patikos fondą ir skirti 10 mln. EUR sumą projekto dėl Afrikos infrastruktūrų parengiamųjų veiksmų ir tyrimų finansavimui; 1.2 Skatinti AKR valstybių integraciją į pasaulinę prekybą (iki 20 mln. EUR): skirti iki 10 mln. EUR Bendrijos paramos daugiašalei iniciatyvai „integruota sistema“ stiprinti ir iki 10 mln. EUR Bendrijos projekto dėl AKR valstybių aktyvesnio dalyvavimo Pasaulio prekybos organizacijoje (PPO) tolimesniam vykdymui; 1.3 Užtikrinti šių veiksmų, skirtų daugeliui ar visoms AKR valstybėms, finansavimą (iki 20 mln. EUR): finansinė parama tyrimui cukraus sektoriuje, rengiamam šalia kitų reformas remiančių veiksmų, vykdomų cukraus protokolą pasirašiusiose šalyse (iki 9 mln. EUR), ERASMUS MUNDUS „langui“ AKR valstybėms sukurti (iki 5 mln. EUR), parama Afrikos Sąjungos APRM ( African Peer Review Mechanism – Afrikos tarpusavio vertinimo mechanizmas) patikos fondui (iki 2 mln. EUR) ir parama JTO-HABITAT programai, skirtai sąlygų lūšnynuose gerinimui AKR valstybėse (iki 4 mln. EUR). 2 straipsnis – Paramos prašymas Vadovaujantis AKR–EB partnerystės susitarimo IV priedo 13 straipsnio 2 dalimi, AKR–EB Ministrų Taryba ragina Komisiją finansuoti veiklą, skirtą pirmame straipsnyje numatytiems tikslams pasiekti. 3 straipsnis – Įsigaliojimas Šis sprendimas įsigalioja jo priėmimo dieną. Priimta AKR–EB Ministrų Tarybos vardu Pirmininkas [1] OL L 317, 2000 12 15, p. 3. [2] OL L 287, 2005 10 28, p. 4.